মুখে বাধা বাদামি রঙের টেপ! কুমোরটুলির পর বাগুইআটি, ট্রলিব্যাগে উদ্ধার মহিলার দেহ

ওয়েবডেস্ক: কুমোরটুলি (Kumortuli) ট্রলি ব্যাগ (Trolley bag) কাণ্ডের পুনরাবৃত্তি হল বাগুইআটিতে (Baguiati) । কালো রঙের একটি ট্রলিব্যাগ থেকে এক মহিলার দেহ উদ্ধার হয়েছে। এই ঘটনায় নতুন করে চাঞ্চল্য তৈরি হয়েছে। মঙ্গলবার সকালে স্থানীয়েরা বাগুইহাটির দেশবন্ধুনগরে (Baguiati Deshbandhunagar) একটি নালাতে পরিত্যক্ত ট্রলিব্যাগটি পড়ে থাকতে দেখেন। তখন তাঁদের সন্দেহ হয়। স্থানীয়রাই তখন পুলিশে খবর দেন।

পুলিশ এসে ট্রলিব্যাগটি খুলতেই এক তরুণীর দেহ দেখতে পান। ওই মহিলার মুখে বাদামি রঙের টেপ লাগানো ছিল। প্রাথমিক ভাবে পুলিশ মনে করছে, মহিলাকে খুন করা হয়েছে। মৃতার পরিচয় জানার চেষ্টা চালাচ্ছে পুলিশ। মহিলাকে অন্য কোথাও খুন করে এখানে ফেলে রেখে যাওয়া হয়েছে বলেও মনে করা হচ্ছে। মহিলার দেহ ময়নাতদন্তে পাঠানো হয়েছে। মৃতার বয়স আনুমানিক ২৫ থেকে ৩০ এর মধ্যে।

আরও পড়ুন: এই নিয়ে দ্বিতীয়বার, জামিনের মেয়াদ বাড়ল কালীঘাটের ‘কাকু’ ওরফে সুজয়কৃষ্ণের

এলাকার সিসি ক্যামেরার ফুটেজ খতিয়ে দেখা হচ্ছে। কোথাও কোনও নিখোঁজ ডাইরি হয়েছে কিনা, আশেপাশের এলাকাতে খোঁজ নিয়ে জানার চেষ্টা চালাচ্ছে পুলিশ।

গত ফেব্রুয়ারিতে কুমোরটুলি ঘাটে এই রকমই একটি নারকীয় কাণ্ড ঘটেছিল। সেবার একটি ট্রলিব্যাগের মধ্যে দেহ ভরে আততায়ীরা এসেছিল গঙ্গায় ভাসিয়ে দিতে। কিন্তু স্থানীয়দের তৎপরতায় আরতি ও ফাল্গুনী ঘোষ নামে মা ও মেয়েকে পুলিশে হাতে তুলে দেয় তারা। ট্রলিব্যাগ খুলতেই পুলিশ দেখে এক মহিলা খণ্ড বিখণ্ড দেহ। পরে জানা যায়, মৃত মহিলা ফাল্গুনীর পিসিশাশুড়ি সুমিতা ঘোষ। অভিযোগ, তাঁকে খুন করে দেহ টুকরো টুকরো করে ট্রলিতে ভরেছিলেন মা এবং মেয়ে। একটা ট্যাক্সি ধরে তারা ওই ট্রলি নিয়ে গঙ্গায় ভাসিয়ে দেওয়ার পরিকল্পনা ছিল, কিন্তু ব্যর্থ হয় তারা। দুজনেই মধ্যমগ্রামের বাসিন্দা।